Hattulan Nuorisovaltuuston lausunto nuorisolain uudistamisesta

25.11.2015

Yleinen kantamme on, että nuorisolakia ollaan muuttamassa parempaan päin. Kokonaisuudessaan laki vie eteenpäin nuorten asemaa kunnassa, mutta etenkin lain valmistelussa on muutamia epäkohtia.

Nuva ry:n lausuntoa lainataksemme lain valmistelun työryhmässä ei ollut itse asiantuntijoita eli nuoria, eikä nuoria kutsuttu aluehallintoviranomaisten aluetilaisuuksiin, vaan sinne kutsuttiin pääasiallisesti nuorisotyötä tekeviä aikuisia. Tämä mielestämme rikkoo jo alkuperäisen lain 8 §, joka kuuluu, että nuoria on kuultava nuoria koskevissa asioissa.

Uusi laki ja etenkin 22 § korostaa nuorten kuulemista ja antaa tarkemmat kriteerit asialle, mikä on mielestämme loistava asia. Vaikuttaa kuitenkin siltä, että laki on vain mustaa valkoisella, sillä lain säätämisessäkin on toimittu hieman kyseenalaisesti. Artiklaan tulisi lisätä nuorien kuulemisen ja mielipiteiden huomioon ottamisen ehdottomuus. Uuden kuntalain 26 § mukaan jokaisessa kunnassa tulisi olla oma Nuorisovaltuusto taatakseen nuorten aseman kunnassa. Tämäkin pykälä korostaa sitä, että nuorien on annettava osallistua päätöksentekoon omassa kunnassaan. Yhdymme myös Nuva ry:n mielipiteeseen siitä, että nuorien tulisi olla toimija eikä vain toiminnan kohde. Tämä kielii siitä, että nuoret nähdään edelleen kykenemättömänä vaikuttamaan asioihin. Asenteiden ja lakimuutoksen sävy nuoria kohtaan on ehdottomasti muututtava, sillä laki itsessään terävöittää nuorten kuulemista ja siihen liittyviä asioita.

Lisäksi Nuva ry:n mielestä meistäkin on kummallista, että 0-6-vuotiaat saavat 22 § mukaan vaikuttaa asioihin, mutta muut lakimuutokset eivät heihin tulisi vaikuttamaan. Jos nuorisolaki kokonaisuudessaan koskee 7-29-vuotiaita, niin 0-6-vuotiaiden oikeudet vaikuttamisessa tulisi kirjata erilliseen lakiin, joka tätä ikäryhmää koskee kokoanisuudessan.

Lausunnon laatinut Hattulan Nuorisovaltuuston puheenjohtaja Armi Taivainen sekä sihteeri Sini Lukka.